પુષ્પદંત મહારાજ જણાવે છે કે આ સંસારમાં કેટલાક જડ બુદ્ધિવાળા લોકો છે જેમની બુદ્ધિ હંમેશા જડ, સ્થૂળ વસ્તુઓનું જ ચિંતન કરે છે. મનુષ્યને બીજા પ્રાણી સમુદાયથી શ્રેષ્ઠ હોવાનો અહેસાસ આ બુદ્ધિશક્તિને કારણે જ તો છે. પણ કહેવાય છે કે ઘણા લોકો જન્મથી જ અવળી રીતે ચાલવાના સ્વભાવવાળા હોય છે. બુદ્ધિ મળી જવા માત્રથી આપણે શ્રેષ્ઠ સિદ્ધ નથી થઈ જતાં. આ બુદ્ધિના અવળા કે ખોટા ઉપયોગને કારણે જ તો બિન લાદેન જેવા આતંકવાદીઓ સમગ્ર વિશ્વની શાંતિને અશાંતિ અને ભયમાં પરણીત કરતાં હોય છે. આવી કુબુદ્ધિ કરાવતા લોકો ઈશ્વરના અસ્તિત્વના સંદર્ભમાં શંકા ઉઠાવ્યા કરતા હોય છે. આવા બુદ્ધિ અને શરીરથી યાંત્રિકતાપૂર્વક કર્મ કરનારા લોકોને ચેતન તત્વનો કોઈ વિચાર આવતો જ નથી. તે લોકો માને છે કે કર્મ થયું અને ફળ મળ્યું તેમાં વળી ઈશ્વર વચ્ચે ક્યાંથી આવ્યો? આવા વિચાર કરનારાઓની કક્ષામાં આજના ભણેલા ગણેલા, એજ્યુકેટેડ લોકોનો પણ સમાવેશ થાય છે.